NATO împinge Kievul să ducă un „război fără sens” cu Rusia, susține Kremlinul / Evident, de vină sunt Occidentul și Ucraina
Kremlinul a declarat joi că Statele Unite, NATO și unele țări europene încurajează Ucraina să continue ceea ce a numit „războiul fără sens” al Kievului cu Rusia, acuzând Occidentul de escaladarea tensiunilor în ultimele săptămâni, transmite agenția Reuters.
Rusia a invadat Ucraina în februarie 2022 în cadrul a ceea ce numește o „operațiune militară specială”, dar a întâmpinat o rezistență mai puternică decât se aștepta din partea Kievului, care încearcă să respingă ofensiva rusă cu ajutorul țărilor occidentale.
Joi, purtătorul de cuvânt al Kremlinului, Dmitri Peskov, a acuzat anumite țări occidentale că au alimentat tensiunile timp de mai multe săptămâni prin faptul că au acceptat să permită ca armele furnizate Ucrainei să fie folosite împotriva unor ținte de pe teritoriul rusesc, lucru pe care Statele Unite nu l-au acceptat în mod public deocamdată.
Marți, președintele francez Emmanuel Macron a declarat, în timpul unei vizite de stat în Germania, că Ucrainei ar trebui să i se permită să „neutralizeze” siturile militare din Rusia responsabile de loviturile de pe teritoriul său, respectând în același timp reglementările țărilor care i-au furnizat armele folosite.
„Țările membre ale Alianței Nord-Atlantice, în special Statele Unite și alte capitale europene, s-au angajat într-un nou ciclu de escaladare în ultimele zile și săptămâni”, a declarat presei Dmitri Peskov.
„O fac în mod deliberat. Auzim o mulțime de declarații belicoase (…) Ei încurajează Ucraina în toate modurile posibile să continue acest război fără sens”, a adăugat el.
„Desigur, toate acestea vor avea în mod inevitabil consecințe și, în cele din urmă, vor fi foarte dăunătoare pentru interesele țărilor care au pornit pe calea escaladării”.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen BankCitește și...
© 2024 G4Media.ro - Toate drepturile rezervate
Acest site foloseşte cookie-uri.
Website găzduit de Presslabs.